EELNÕU

**VIRU-NIGULA VALLAVOLIKOGU**

**OTSUS**

Viru-Nigula 25. jaanuar 2018 nr

**Viru-Nigula valla arengukava ja eelarvestrateegia 2019-2026 eelnõude koostamise algatamine**

Vabariigi Valitsuse 26.01.2017 määruse nr 22 „Aseri valla, Kunda linna ja Viru-Nigula valla osas haldusterritoriaalse korralduse ja Vabariigi Valitsuse 03.04.1995 määruse nr 159 „Eesti territooriumi haldusüksuse nimistu kinnitamine“ muutmine alusel moodustus 21.10.2017 Aseri valla, Kunda linna ja Viru-Nigula valla ühinemisel uus omavalitsusüksus Viru-Nigula vald, mis on ühinenud omavalitsusüksuste üldõigusjärglane.

Vastavalt Aseri valla, Kunda linna ja Viru-Nigula valla ühinemislepingule, mis on kinnitatud Aseri Vallavolikogu 22.12.20l6 otsusega nr 65, Kunda Linnavolikogu 21.12.2016 otsusega nr 41 ja Viru-Nigula Vallavolikogu 22.12.2016 otsusega nr 39, lähtutakse kuni haldusterritoriaalse korralduse muutmise tulemusena moodustunud Viru-Nigula valla põhimääruse vastuvõtmiseni kehtivast Viru-Nigula valla (registrikood 75010232) põhimäärusest.

Ühinemislepingu p 5.4 kohaselt Viru-Nigula valla arengukava, eelarvestrateegia ja eelarve vastuvõtmiseni ning uue üldplaneeringu kehtestamiseni kehtivad lepinguosaliste omavalitsusüksuste arengukavad, eelarvestrateegiad, eelarved ja üldplaneeringud.

Lähtudes eeltoodust ning võttes aluseks kohaliku omavalitsuse korralduse seaduse § 22 lõike 2,

§ 37 lõike 1, § 37² lõike 2 ja Viru-Nigula valla põhimääruse § 39 lõike 1,

**Viru-Nigula Vallavolikogu otsustab**

1. Algatada Viru-Nigula valla arengukava aastateks 2019-2026 koostamine.
2. Delegeerida kohaliku omavalitsuse korralduse seaduses § 37² lõikes 2 sätestatud omavalitsusorgani ülesanded Viru-Nigula Vallavalitsusele.
3. Viru-Nigula Vallavalitsusel kehtestada valla arengukava ja eelarvestrateegia koostamiseks vajalik regulatsioon, korraldada ja viia läbi kõik arengukava ja eelarvestrateegia koostamisega seotud toimingud ning vajadusel sõlmida lepingud.
4. Volitada Viru-Nigula Vallavolikogu ja komisjonide liikmeid osalema valla arengukava ja eelarvestrateegia koostamise protsessis.
5. Otsus jõustub teatavakstegemisest.
6. Otsuse peale on õigus esitada vaie Viru-Nigula Vallavolikogule haldusmenetluse seaduses sätestatud alustel ja korras või esitada kaebus Tartu Halduskohtule halduskohtumenetluse seadustikus sätestatud alustel ja korras 30 päeva jooksul alates käesoleva otsuse teada saamisest või päevast, millal asjast huvitatud isik pidi käesolevast otsusest teada saama.

Riho Kutsar

Volikogu esimees

**Seletuskiri Viru-Nigula Vallavolikogu otsuse**

**„Viru-Nigula valla arengukava ja eelarvestrateegia 2019-2026 eelnõude koostamise algatamine“ juurde**

Kohaliku omavalitsuse korralduse seaduse alusel peab vallal olema arengukava ja eelarvestrateegia (edaspidi kava või koos kavad), mis on aluseks eri eluvaldkondade arengu integreerimisele ja koordineerimisele. Kavad on aluseks valla eelarve koostamisel, kohustuste võtmisel, varaga tehingute tegemisel, investeeringute kavandamisel ning investeeringuteks toetuse taotlemisel. Kavad peavad hõlmama iga aasta 15. oktoobri seisuga vähemalt nelja eelseisvat eelarveaastat.

Kavade koostamise eesmärk on määratleda valla arenguvisioon, arengusuunad ja strateegilised eesmärgid ning eesmärkide saavutamiseks vajalikud tegevused ja ressursid. Eelarvestrateegia on arengukavast tulenev selgitustega finantsplaan, mis võib olla nii arengukava osa kui ka arengukavaga seotud iseseisev dokument.

Kavade koostamisel lähtutakse valla sotsiaalsest ja majanduslikust olukorrast, kehtivate arengudokumentide analüüsist ja tulevikuprognoosist, samuti rahalistest võimalustest.

Kavade algataja ja kehtestaja on Viru-Nigula Vallavolikogu (edaspidi volikogu) ning koostamise korraldaja Viru-Nigula Vallavalitsus (edaspidi valitsus). Valitsus kehtestab oma määrusega kavade koostamise korrad, moodustab töörühmad, kinnitab ajakava, vajadusel sõlmib lepingud, korraldab kavade koostamise protsessi ja esitab eelnõud volikogu menetlusse.

Kavad koostatakse ajavahemikuks 2019-2026. Kavade seire toimub üldjuhul korra aastas Valitsuse kehtestatud korras. Kavade täitmise aruanne esitatakse volikogule majandusaasta aruande koosseisus. Volikogu kinnitab vajadusel kavade muudatuste vastuvõtmise oma määrusega enne kui valitsus esitab uue aasta eelarve eelnõu volikogule.

Kavade koostamist reguleerivad kohaliku omavalitsuse korralduse seadus § 37, § 37¹ ja § 37² ning kohaliku omavalitsuse üksuse finantsjuhtimise seadus § 20.

Vald võib täiendavalt koostada ka valdkonna- või piirkonnapõhiseid ja hallatavate asutuste arengukavasid. Seadusega on ette nähtud kohustus koostada järgmised valdkondlikud arengukavad: ühisveevärgi- ja kanalisatsiooni arendamise kava (alus: ühisveevärgi ja –kanalisatsiooni seadus), jäätmekava (alus: jäätmeseadus), mis on valla arengukava osa ning huvihariduse ja huvitegevuse kava (alus: noorsootöö seadus), mis võib olla valla arengukava osa.

Kavade koostamise plaanitavad etapid:  
- Vallavalitsus kinnitab koostamise korrad, ajakava, vastutajad, töörühmade koosseisud ja lähteülesande konsultanditeenuse ostmiseks;   
- pakkumuste võtmine ja lepingu sõlmimine konsultanditeenuse ostmiseks (arendusjuht);   
- olemasolevate arengudokumentide ja -seoste, sise- ja väliskeskkonna analüüs (teenuseosutaja);  
- hetkeolukorra analüüs, suundumuste ja vajaduste väljatoomine (teenuseosutaja, valdkondlikud töörühmad, juhtrühm);   
- visiooni ja strateegiliste eesmärkide määratlemine (valdkondlikud töörühmad, juhtrühm);   
- eesmärkide täitmiseks vajalike tegevuste ja rahaliste ressursside määratlemine ning tulemuste hindamiseks mõõdikute leidmine (valdkondlikud töörühmad);  
- võimalike riskide ja nende maandamismeetmete kaardistamine (valdkondlikud töörühmad);  
- kavade eelnõude koostamine (valdkondlikud töörühmad, juhtrühm);  
- kavade eelnõude avalikustamine, sh avalikud koosolekud ja parandusettepanekute kogumine;  
- kavade eelnõude menetlemine ja kehtestamine (volikogu).  
Lõpptähtaeg on 15. oktoober 2018.

Otsuse eelnõu ja seletuskirja koostaja: Eve Ojala-Bakradze, arendusjuht

18.01.2018